open-index/open-wikipedia-markdown huggingface dataset:
Sierra Maestra

**Sierra Maestra** (”suuri vuoristo”) on vuorijono Kuuban itäosassa. Sen korkein huippu Pico Turquino on noin 1&nbsp;974 metrin korkeudella merenpinnasta. Kuuban vallankumouksen aikana vuoristo oli tärkeä vallankumouksellisten tukialue.

## Maantiede

Sierra Maestralla on pituutta noin 250 kilometriä ja se leviää rannikolta sisämaahan noin 70 kilometriä. Se alkaa idässä Cabo Cruzin niemimaalta Guacanayabonlahdelta jatkuen länteen Guantánamojoen laaksoon. Alue on entistä Orienten maakuntaa, joka on nykyään jaettu Santiago de Cuban ja Granman provinsseihin; vuoriston itäpää sijaitsee Guantánamon maakunnassa (Caimaneran ja Niceto Pérezin kunnat). Vuoriston korkein huippu on Pico Turquino (1&nbsp;974 m mpy.). Vuoriston korkeimpien huippujen ympäristöstä on muodostettu Pico Turquinon ja Pico La Bayamesan kansallispuistot. Alueen huomattavimmat kaupungit ovat Santiago de Cuba ja Palma Soriano. Sierra Maestrasta pohjoiseen/koilliseen sijaitsee Sierra Cristalin vuoristo.

## Historia
Kuuban vallankumouksen aikana vuosina 1956–1958 Sierra Maestra oli Fulgencio Batistan hallinnon vastaisen Heinäkuun 26. päivän liikkeen tukialuetta. Fidel Castro, Raúl Castro ja muita kapinallisia liittyi yhteen Sierra Maestrassa joulukuussa 1956. Vuoristosta käsin kapinalliset alkoivat lopulta levittäytyä muualle Kuubaan. Batista pakeni lopulta maasta ja kapinalliset valtasivat Havannan 2-3. tammikuuta 1959.

## Väestö ja kulttuuri
Sierra Maestra on historiallisesti ollut yksi Kuuban köyhimmistä ja vähiten kehittyneistä alueista. Vuoriston asukkaat ovat saaneet elantonsa omavaraisviljelijöinä. Vuoriston ilmasto on tosin myös suosinut kahvin viljelyä. Alueella on viljelty noin puolet koko Kuuban kahvista.

## Lähteet

## Aiheesta muualla

*Sierra Maestra
Der Schauspieldirektor

**Der Schauspieldirektor**, KV 486, () on Wolfgang Amadeus Mozartin säveltämä koominen singspiel, johon libreton on laatinut Johann Gottlieb Stephanie nuorempi. 

## Oopperan synty

*Der Schauspieldirektor* sävellettiin keisari Joosef II:n tilauksesta Alankomaiden kenraalikuvernöörin ja herttuatar Marie Christinen häiden kunniaksi järjestettyyn juhlaan Wienissä, keisarillisen Schönbrunnin linnan talvipuutarhassa 7. helmikuuta 1786. Keisari halusi esitellä vierailleen Wienin oopperaelämän monipuolisuutta ja linnan puistoon oli rakennettu kaksi näyttämöä, joista toisessa esitettiin ensin *Der Schauspieldirektor*. Esityksen jälkeen yleisö siirtyi puiston toiseen päähän, jossa esitettiin Antonio Salierin *[[Prima la musica, poi le parole]]* ().

## Henkilöt
* ***Frank***, teatterinjohtaja  – puherooli (kantaesityksessä Johann Gottlieb Stephanie nuorempi)
* ***Madame Herz***,laulajatar – sopraano (Mozartin käly Aloisia Lange)
* ***Mademoiselle Silberklang***, laulajatar – sopraano (Catarina Cavallieri)
* ***Monsieur Vogelsang***, laulaja – tenori (Valentin Adamberger)
* ***Buff***, näyttelijä – basso (Mozartin lanko Joseph Lange)
* ***Eiler***, pankkiiri – puherooli
* ***Herz***, näyttelijä – puherooli
* ***Madame Pfeil*** – puherooli
* ***Madame Krone*** – puherooli (Maria Anna Adamberger)
* ***Madame Vogelsang*** – puherooli

## Synopsis

Oopperan tapahtumat kertovat teatteriseurueesta ja keskittyvät teatterinjohtajan murheisiin hänen kootessaan kiertävää teatteriseuruetta. 

## Lähteet
Bafoulabé

**Bafoulabé** on maalaiskunta, sen keskuskylä ja Bafoulabén piirin hallinnollinen keskus Kayesin alueella Malissa. Se sijaitsee Baging- ja Bakoyejokien yhtymäkohdan luona 130 kilometriä Kayesista kaakkoon. Kunnassa on 19&nbsp;800 ja keskuskylässä 3&nbsp;900 asukasta (vuonna 2009).

## Maantiede ja ilmasto
Bafoulabén kunnan pinta-ala on 1&nbsp;888 neliökilometriä. Se rajoittuu pohjoisessa Bafoulabén piirin Sidibélan ja Tomoran, idässä Kontélan ja Oualian, etelässä Mahinan ja lännessä Kayesin piirin Diamoun ja Ségalan kuntiin.

Maisemaa leimaavat tasangot ja kukkulat. Bafing ja Bakoye yhtyvät kunnan alueella Senegaljoeksi. 

Seutu kuuluu Sudanin vyöhykkeeseen. Vuotuinen sademäärä on 1&nbsp;000–1&nbsp;200 millimetriä. Luonnonvarainen kasvillisuus on pensas- ja puusavannia.

## Historia
Bafoulabé kuuluu historialliseen Khasson alueeseen. Joseph Gallienin johtamat ranskalaiset miehittivät sen vuonna 1879 ja rakensivat paikalle linnoituksen, josta tuli Médinestä Bamakoon ulottuneen linnoitusketjun ensimmäinen osa. Bafoulabén piiri on perustettu vuonna 1887.

## Asutus
Kuntaan kuuluu 29 kylää. Asukkaat ovat etupäässä khasonkoja, mandinkoja, diawandoja, bozoja ja soninkeja. Vallitsevat uskonnot ovat islam ja kristinusko.

## Liikenne, talous ja palvelut
Bafoulabén kautta kulkee Kayesin ja Manantalin välinen päällystetty maantie RN22.

Seudun pääelinkeinot ovat maanviljely ja karjanhoito. Tärkeimmät viljelykasvit ovat hirssi, durra, riisi, fonio, bataatti, maapähkinä, puuvilla, pavut ja vihannekset. Tuotantoeläimiä ovat naudat, lampaat, vuohet, aasit, hevoset ja siipikarja. Lisäksi harjoitetaan keräilyä, kalastusta, kaupankäyntiä ja käsityöammatteja. Kunnassa toimii Diamond Cementin sementtitehdas, Stones Malin marmorilaattatehdas ja kalkkilouhoksia.

Kunnassa toimii 24 alakoulua, kuusi yläkoulua, viisi koulutus- ja kehittämiskeskusta (CED), kymmenen lukutaitokeskusta ja viisi madrasaa. Terveyspalveluihin kuuluu neljä terveyskeskusta ja yksityisklinikka. Vesihuolto kattaa 71 prosenttia tarpeesta. Bafoulabéssa on Énergie du Malin sähköverkko sekä Malitelin ja Orangen matkapuhelinverkot.

## Matkailu
Kunnassa on kolme hotellia. Matkailu on historiallisista ja kulttuurikohteista huolimatta yhä täysin kehittymätöntä.

## Lähteet
Kuokkavieraat (kuoro)

**Kuokkavieraat** on vuonna 1974 perustettu kansanlauluryhmä, jonka ytimenä oli alun perin Helsingin yliopiston maatalous-metsätieteellisen tiedekunnan opiskelijoiden suomalaiseen kansanlauluperinteeseen pohjaava laulu- ja tanssiryhmä. 

Nykyään ryhmä toimii Karjalan Nuoret ry:n alaisuudessa ja on yksinomaisesti lauluryhmä, jonka ohjelmisto koostuu uudesta ja vanhasta suomalais-ugrilaisesta ja skandinaavisesta kansanlaulusta.

2000-luvulla ryhmää ovat ohjanneet muun muassa kansanmuusikot Kiureli Sammallahti, Veera Voima, Anna Karvonen ja Juulia Salonen, Emmi Kuittinen ja Mirva Soininen. Nykyisin ohjaajana toimii Helena Haaparanta. Kuokkavieraat on esiintynyt toistuvasti muun muassa Kaustisen kansanmusiikkifestivaalilla, Helsingin juhlaviikkojen Art goes Kapakka -tapahtuman Kuorojen kierroksella, Faces-etnofestivaaleilla, Seurasaaren kansanmusiikkitapahtumissa ja Espoon Juurijuhla-RotFest-festivaaleilla. Kuokkavieraat esiintyy myös erilaisissa yksityistilaisuuksissa.

## Aiheesta muualla
*Kuokkavieraat - YouTube
Alan Knight

**Alan Edward Knight** MBE (s. 3. kesäkuuta 1961 Lontoo, Yhdistynyt kuningaskunta) on englantilainen entinen jalkapalloilija. Hän oli pelipaikaltaan maalivahti.

Knight pelasi Portsmouthissa vuosina 1978–2000 eri sarjatasoilla 683 liigaottelua ja kaikkiaan 801 ottelua, mikä tekee hänestä eniten otteluita yhdessä seurassa pelanneen maalivahdin. Toiseksi eniten otteluita on pelannut Chelsean Peter Bonetti 600 ottelulla.

## Lähteet
Kazuma Panin kansallispuisto

**Kazuma Panin kansallispuisto** sijaitsee Luoteis-Zimbabwessa Botswanan rajalla Hwangen kansallispuistosta hieman luoteeseen. Kazuma Pan julistettiin kansallispuistoksi 1949, vuonna 1964 se menetti nimityksen ja sai sen jälleen takaisin vuonna 1975. Kansallispuiston pinta-ala on 313&nbsp;km².

Kazuma Panin kansallispuisto on yksi Zimbabwen syrjäisimmistä ja vähiten vierailluista suojelualueista. Se on pieni mutta ainutlaatuinen  puisto, jonka pinta-ala on vain 33 500 hehtaaria.  Puisto koostuu kahdesta osasta – lännessä sijaitseva Kazuman kattilalaakso ja idässä sijaitseva Katshetshete-joen valuma-alue.

Kazuman kattilalaakso on ainutlaatuinen avoin ruohoalue, joka muuttuu sadekaudella kosteikoksi ja houkuttelee  vesilintuja. Kuivana kautena ruohoalueilla laiduntaa laumoittain eläimiä. Alueen kuivuessa villieläimet keskittyvät Corner Panin ja Insizan tekojärville.

Alueella tavataan runsaasti lintuja. Nisäkäslajeihin kuuluvat afrikannorsu, puhveli (jopa 2 000 eläimen laumoista on raportoitu), leijona, leopardi, gepardi, hyeenakoira, täplähyeena, kirahvi, keihäsantilooppi, seepra, naamioantilooppi, musta-antilooppi, elandi ja oribi.

## Lähteet
Ouaka

**Ouaka** on yksi Keski-Afrikan tasavallan prefektuureista. Sen pinta-ala on 49&nbsp;900 neliökilometriä ja siellä on vuoden 2003 väestönlaskennan mukaan 276&nbsp;710 asukasta. Ouakan pääkaupunki on Bambari.

Ouaka rajoittuu Bamingui-Bangoraniin, Kongon demokraattiseen tasavaltaan, Nana-Grébiziin, Kémoon, Haute-Kottoon ja Basse-Kottoon. Alueen läpi virtaa Ouakajoki.

## Lähteet
Jan Neruda

**Jan Nepomuk Neruda** (9. heinäkuuta 1834 Praha – 22. elokuuta 1891 Praha) oli tšekkiläinen kirjailija, kriitikko sekä modernin tšekkiläisen runouden uranuurtaja. Nerudan runot ovat monipuolisia, ja niihin sisältyy niin filosofisia runoja kuin isänmaallisia hymnejäkin. Neruda kuitenkin vihasi yläluokkaa, minkä voi huomata esimerkiksi hänen kertomuskokoelmastaan nimeltä *Malostranské povídky* vuodelta 1878. Prahan Malá Stranan kaupunginosan elämästä kertova kirja on suomennettu nimellä *Prahalaistarinoita* (2000). Nerudaa suomeksi on myös kokoelmassa *Slaavilaisten kirjallisuuksien kultainen kirja* vuodelta 1936.

Neruda julkaisi 1858 ystäviensä kanssa *Máj*-nimisen kirjallisen kalenterin, joka tšekkiläisen uusromantiikan ensi tulokkaana sai huomattavan merkityksen. Vaikutelmiaan laajoilta matkoilta Euroopassa ja sen ulkopuolella hän kuvailee muutamissa 1860-luvulla ilmestyneissä kirjoissaan. Vuonna 1866 hän yhdessä runoilija Vítězslav Hálekin kanssa perusti aikakauskirjan *Květy* ja herätti uudestaan eloon *Lumír*-nimisen aikakauskirjan, jotka molemmat tulivat tšekkiläisten kirjallisen elämän keskipisteeksi. Erinomaisen menestyksen saavuttivat Nerudan mestarilliset kertomukset Prahan pikkuporvarien elämästä (*Malostranské povídky*, 1879). Niillä on tšekkiläisessä novellikirjallisuudessa käänteentekevä merkitys.  Neruda on huomattava myös runoilijana ('Kosmiset laulut', 1878).

## Suomennettuja runoja
Runoja antologiassa *[[Maailmankirjallisuuden kultainen kirja|Slaavilaisen kirjallisuuden kultainen kirja]]*, toim. V. K. Trast, WSOY 1936, Nerudan runot suomentanut V. K. Trast.
* Joulukehtolaulu 
* Kalkin maassa 
* Lapsiballadi (Ballada dětská)
* Minä pelästyin 
* Nai maamme tänään - 

## Lähteet

## Aiheesta muualla
Kantrin kaipuu

**Kantrin kaipuu** (*Tender Mercies*) on yhdysvaltalainen draamaelokuva vuodelta 1983. Elokuvan on käsikirjoittanut Horton Foote ja ohjannut Bruce Beresford. Keskeisimmissä rooleissa ovat Robert Duvall, Tess Harper, Betty Buckley ja Wilford Brimley.

Dallasin alueella kuvattu elokuva kertoo alkoholisoituneesta country-muusikosta, joka nuoren lesken ja tämä pojan ansiosta onnistuu kääntämään elämänsä ja uransa.

Robert Duvall voitti roolityöstään sekä parhaan miespääosan Oscarin että Golden Globen. Lisäksi Horton Foote voitti Oscarin parhaasta käsikirjoituksesta. Yhdysvaltalainen National Board of Review of Motion Pictures nimesi *Kantrin kaipuun* vuoden 1983 kymmenen parhaan englanninkielisen elokuvan joukkoon.

*[[The New York Times]]in* kriitikot valitsivat *Kantrin kaipuun* vuonna 2004 yhdeksi kaikkien aikojen tuhannesta parhaasta elokuvasta maailmassa.

## Rooliluettelo

## Palkintoja
### Oscarit
* Paras miespääosa: Robert Duvall
* Paras alkuperäinen käsikirjoitus: Horton Foote
Ehdokkaana:
* Paras elokuva
* Paras ohjaus: Bruce Beresford
* Paras laulu: Austin Roberts, Bobby Hart (*Over You*)

### Golden Globet
* Paras miespääosa draamaelokuvassa: Robert Duvall
Ehdokkaana:
* Paras draamaelokuva
* Paras naissivuosa: Tess Harper
* Paras ohjaus: Bruce Beresford
* Paras laulu: Austin Roberts, Bobby Hart (*Over You*)

## Lähteet

## Aiheesta muualla
* 
* 
*
Tähtikotkarausku

**Tähtikotkarausku** eli **täpläkotkarausku** (*Aetobatus narinari*) on ulappakotkarauskuihin kuuluva litteä pitkäpyrstöinen rauskulaji, jonka selkäpuolella on valkoisia täpliä. Sen vartalo voi kasvaa yli 3,5&nbsp;m leveäksi, ja piiskamainen pyrstö ja kuono lisäävät kokonaispituuden jopa yhdeksään metriin. Paino voi olla 230&nbsp;kg.

Tähtikotkarauskuja tavataan kaikilla trooppisilla merialueilla lähellä rannikkoa. Nykyisin arvellaan, että eri alueilla elävät täpläkotkarauskut saattavat kuulua eri lajeihin tai ainakin alalajeihin.

## Lähteet

## Aiheesta muualla
*
*Australian merimuseo
*Marinebio
Camilo Cienfuegos

**Camilo Cienfuegos Gorriarán** (6. helmikuuta 1932 – 28. lokakuuta 1959) oli kuubalainen vallankumouksellinen, joka syntyi Calabazar de Saguassa. Hän osallistui aktiivisesti maanalaiseen toimintaan Kuuban presidenttiä Fulgencio Batistaa vastaan ja hänellä oli merkittävä rooli Kuuban vallankumouksessa. Hän oli tärkeimpiä ja suosituimpia vallankumousjohtajia Fidel Castron, Raúl Castron ja Che Guevaran rinnalla.

Lokakuussa 1959 Fidel lähetti Camilon Camagüeyn kaupunkiin pidättämään Huber Matosin. Saatuaan tehtävänsä päätökseen Camilo lähti lentäen paluumatkalle. 28. lokakuuta 1959 hänen ohjaamansa Cessna katosi yölennolla meren yllä matkalla Camagüeystä Havannaan. Konetta ei etsinnöistä huolimatta koskaan löydetty, eikä varmuutta turman syistä saatu. Camilon kuolemasta esitettiin heti erilaisia teorioita, ja Fidel Castroa kohti osoitettiin sormella, sillä hänelle saattoi olla hyötyä suositun sissijohtajan kuolemasta. Yhden teorian mukaan Camilon ohjaama kone olisi ammuttu erehdyksessä alas  viholliskoneena. Che Guevara ei kuitenkaan koskaan epäillyt Fideliä ystävänsä kuolemasta. Havannan Vallankumousaukiolle liitettiin Cienfuegosin muotokuva legendaarisen Chen siluetin lisäksi syyskuussa 2011.

## Lähteet

## Aiheesta muualla

*History of Cuba (J.A. Sierra): Camilo Cienfuegos
Pinar del Río (provinssi)

**Pinar del Río** on Kuuban läntisin provinssi. Sen alueella ovat kolme Kuuban merkittävintä vuoristoa, Cordillera de Guaniguanico, Sierra del Rosario sekä Sierra de los Organos. Provinssin tuotanto perustuu suurimmaksi osin tupakan viljelyyn ja sen alueella sijaitseva Vuelta Abajon alue tuottaa 70 prosenttia Kuuban tupakkasadosta.

## Kunnat
* Bahía Honda
* Candelaria
* Consolación del Sur
* Guane
* La Palma
* Los Palacios
* Mantua
* Minas de Matahambre
* Pinar del Río
* San Cristóbal
* Sandino
* San Juan y Martínez
* San Luis
* Viñales
San Luis (Pinar del Río)

**San Luis** on kaupunki Pinar del Ríon provinssissa Kuubassa. Sen talous painottuu pääasiassa maatalouteen (tupakka, riisi, hedelmät), karjatalouteen sekä kalastukseen.
Sagerin talo

**Sagerin talo** () on Ruotsin pääministerin virka-asunto, jona se on toiminut vuodesta 1995 lähtien. Se sijaitsee maan pääkaupungissa Tukholmassa, Norrmalmin kaupunginosassa Norrströmin pohjoisrannalla, osoitteessa Strömgatan 18. Se on Ruotsin ulkoministeriön toimitalon eli Perintöruhtinaan palatsin vieressä. Ruotsin hallituksen kanslia eli Rosenbad on saman kadun varrella viereisessä korttelissa.

Rakennuksen nimi tulee sen vuonna 1883 ostaneista Sagerin veljeksistä. Veljekset tekivät taloon suuria muutoksia, muun muassa lisäämällä siihen edustuskerroksen ja vaihtamalla sen tyylisuunnan ranskalaista rokokoota edustavaksi. Ranskalaisen arkkitehti Jean René Pierre Litouxin sekä Robert Sagerin itsensä suunnittelemat muutokset toteutettiin 1894 ja 1899–1901. Talo pysyi Sagerin suvun omistuksessa vuoteen 1988 asti, jolloin Ruotsin hallitus hankki sen omistukseensa.

## Lähteet

## Aiheesta muualla
Wolfgang Přiklopil

**Wolfgang Přiklopil** (14. toukokuuta 1962 Wien, Itävalta – 23. elokuuta 2006 Wien, Itävalta) oli itävaltalainen tietoliikenneteknikko, joka tuli kuuluisaksi paljastuttuaan 10-vuotiaana kidnapatun Natascha Kampuschin sieppaajaksi. Kampusch pakeni yli kahdeksan vuoden vankeuden jälkeen 23. elokuuta 2006 Wienin esikaupunkialueelta. Huomattuaan tytön paenneen Přiklopil alkoi etsiä häntä. Myöhemmin samana päivänä, paettuaan poliiseja, mies teki itsemurhan hyppäämällä yöpikajunan alle. Nataschan mukaan Přiklopil ei tavallisesti käynyt töissä.

Přiklopil luotti vain Commodore 64 -tietokoneeseen. Kidnappausdraaman selvitystyössä tutkittiin Přiklopilin kotoa löytynyttä kyseisen merkkistä tietokonetta johtolankojen löytymisen toivossa.

Itävallan poliisi tutki Přiklopilin talon ja sen pihamaan mahdollisten muiden tyrmien löytämiseksi. DNA-testeissä Přiklopililtä ei ole löytynyt yhteyksiä muihin rikoksiin, myöskään katoamistapauksiin.

Hänet haudattiin 8. syyskuuta 2006 julkisuudesta piilossa salanimen alle.

## Lähteet
Fábio Aurélio

**Fábio Aurélio Rodrigues** (s. 24. syyskuuta 1979 São Carlos, Brasilia) on brasilialainen jalkapalloilija, joka edustaa Englannin Valioliigassa pelaavaa Liverpoolia. Numerolla 6 pelaava Aurélio on pelipaikaltaan puolustaja.

178-senttinen Aurélio aloitti ammattilaisuransa kotimaassaan São Paulossa vuonna 1997. Vuonna 2000 hän teki Valencian kanssa kuuden vuoden sopimuksen. Kuuden Valencia-vuoden aikana hän pelasi 88 ottelua ja teki niissä 11 maalia. 5. heinäkuuta 2006 Liverpool ilmoitti tehneensä sopimuksen Aurélion kanssa.

Poikkeuksellista tässä pelaajasiirrossa lienee se, että Liverpool ei ollut koskaan aiemmin värvännyt riveihinsä brasilialaista jalkapalloilijaa.

## Saavutukset
**São Paulo**
*São Paulon osavaltiomestaruus: 1998, 2000

**Valencia**
*Primera División: 2002, 2004
*UEFA Cup: 2004
*UEFA Super Cup: 2004

**Liverpool**
*FA Community Shield: 2006

## Aiheesta muualla
*Aurelio Liverpoolin sivuilla
Surveyor 1

**Surveyor 1**  oli ensimmäinen amerikkalainen Kuuhun laskeutunut avaruusluotain. Huolimatta epäonnistumisen pelosta luotaimen pehmeä laskeutuminen onnistui 2. kesäkuuta 1966 Oceanus Procellarumiin (Myrskyjen valtamerelle) ja se lähetti Maahan hyvälaatuisia kuvia. Luotain toimi vielä Kuun kylmän yön jälkeenkin. Neuvostoliittolainen avaruusluotain Luna 9 oli suorittanut neljä kuukautta aikaisemmin ensimmäisen pehmeän laskeutumisen Kuuhun.

Luotain oli osa amerikkalaisten automaattisten pehmeästi laskeutuvien luotainten Surveyor-ohjelmaa, jolla pyrittiin kartoittamaan tietä Apollo-ohjelmalle. Projektin suunnitteli NASAn Jet Propulsion Laboratory ja laskeutujan suunnitteli ja valmisti Hughes Aircraft.

## Lento kohti Kuuta ja laskeutuminen

Surveyor 1 laukaistiin Atlas-Centaur 10 -kantoraketilla, Luotain lensi 63,6 tuntia määränpäähänsä.
Matkalla suoritettiin radankorjaus. Luotain säädettiin laskeutumisasentoon 83,7&nbsp;km:n korkeudessa.
Luotaimen nopeus oli 9&nbsp;500&nbsp;km/h.

Luotain säädettiin oikeaan asentoon, ja noin 75&nbsp;km:n korkeudessa käynnistettiin kiinteäpolttoaineinen pääjarruraketti. Sen avulla luotaimen nopeus pieneni 70&nbsp;m/s:iin. Jarruraketti paloi 40 sekuntia. Loppuun poltettu jarruraketti irtautui 11,7&nbsp;km:n korkeudessa.
Lennonjohto seurasi automaattista laskeutumista Maan pinnalta. Eräs mukana olleista arvioi Surveyorin laskeutumismahdollisuuksiksi korkeintaan 10&nbsp;%.
Kolme pienempää rakettia hidastivat luotaimen nopeuden lähes nollaan kun tultiin 4,27&nbsp;m:n päähän Kuun pinnasta, jolloin luotain putosi enää 5,6&nbsp;km/h nopeudella. Tämän jälkeen moottorit sammuivat, ja luotain tipahti Kuun pinnalle. Iskunvaimentimella varustetut jalat vaiensivat törmäyksen Kuun heikossa painovoimassa.

Luotain laskeutui Oceanus Procellarumiin Flamsteed-kraatterin lähelle 14&nbsp;km:n päähän aiotusta laskeutumispaikasta. Luotain osui Kuun pintaan noin nopeudella 12,9&nbsp;km/h (3&nbsp;m/s), ja pompahti aluksi takaisin ylös noin 6&nbsp;cm.

Luotaimen ottamissa hyvälaatuisissa kuvissa näkyi muun muassa kivien ympäröimä 30 metrin läpimittainen kraatteri, jota ympäröivät pienemmät kraatterit.
Luotain lähetti maahan 11&nbsp;237 kuvaa. 102&nbsp;732 kuvaa otettiin ennen Kuun puolen kuukauden kestävän yön alkua. Kuussa on yöllä 160 celsiusasteen pakkanen, ja luotaimen ajateltiin sammuvan. Mutta tutkijoille tuli yllätyksenä, kun luotain heräsi taas henkiin, vaikka kylmyys oli vahingoittanut joitain sen laitteita. Luotain lähetti Maahan vielä 618 kuvaa, mutta seuraavan yön jälkeen kuvia ei enää tullut.
Yhteys säilyi silti 7. tammikuuta 1967 asti, ja näin ollen luotain selvisi kuudesta Kuun yöstä.

## Surveyor 1-faktaa

* Laukaistu: 30. toukokuuta 1966
* Laskeutui: 2. kesäkuuta 1966
* Laskeutumisnopeus noin 3 m/s, joidenkin tietojen mukaan 4 m/s
* Laskeutujan massa: 292&nbsp;kg
* Toiminta-aika: 65 h

## Lähteet

*
*

### Viitteet

## Aiheesta muualla
* Surveyor tietoja (PDF) 1969
* Surveyor I – Alustava raportti (PDF)
* Surveyor I tehtävän raportti. Part II – Scientific data and results - Sep 1966 (PDF)
Vadstenan linna

**Vadstenan linna** on Ruotsissa, Itä-Götanmaan maakunnassa, Vadstenan kunnassa sijaitseva linna. Se on peräisin 1500-luvulta edustaen renessanssi-tyylisuuntaa. Nykyisin linnassa toimii esimerkiksi alueellinen arkisto ja museo.

Linnan rakennutti alun perin kuningas Kustaa Vaasa vuoden 1545 tienoilla linnoitukseksi suojelemaan Tukholmaa tanskalaisilta ja smålandilaisilta. Suunnitelmia kuitenkin muutettiin ja rakennuksesta tuli renessanssipalatsi Ruotsin prinssille ja Itä-Götanmaan herttualle Magnus Vaasalle, Kustaa Vaasan pojalle. Siksi rakennus valmistui kokonaan vasta vuonna 1620. Magnuksen vanhempi veli, kuningas Juhana III, rakennutti linnaan kolmannen kerroksen. 

1710-luvulta lähtien Ruotsin kuninkaallinen perhe ei enää majoittunut linnassa. Viimeinen siellä majoittunut kuninkaallinen oli prinsessa Ulriika Eleonoora vuonna 1716.

Rakennus on yksi Ruotsin parhaiten säilyneistä renessanssilinnoista.

## Lähteet
Haarajoen rautatieasema

**Haarajoen rautatieasema** () on Lahden oikoradalla Järvenpään Haarajoella sijaitseva Suomen rataverkon rautatieliikennepaikka. Liikennepaikka sijaitsee noin 40 kilometriä pohjoiseen Helsingin päärautatieasemalta. Henkilöliikenne alkoi 3. syyskuuta 2006.

Aseman laituriraiteet, joilla Z-juna pysähtyy, ovat vasemmalla ja oikealla sivulla, ja keskimmäisiltä kahdelta raiteelta kulkevat ohittavat junat. Raiteelta 1 liikennöidään Helsinkiin ja raiteelta 4 Lahteen.

## Asemalla pysähtyvät junat
*  (Helsinki–Lahti)

## Lähteet

## Aiheesta muualla

*vaunut.org: Kuvia Haarajoen asemalta
*Aseman tiedot – VR
Tyresön linna

**Tyresön linna** () on 1600-luvulta peräisin oleva palatsityyppinen linna Tyresön kunnassa, Ruotsissa. Se sijaitsee noin 25 kilometriä kaakkoon Tukholman keskustasta. Vapaaherra ja drotsi Gabriel Gustafsson Oxenstierna aloitti linnan rakennustyöt 1620-luvulla. Tarkoituksena oli korvata pieni ja vanhanaikainen keskiajalta peräisin ollut kivitalo. Linna valmistui vuonna 1636. Tyresössä on todennäköisesti ollut kartano jo 1300-luvulla, mutta vanhimmat tähän mennessä tunnetut jäännökset ovat 1400-luvulta. 

Arkkitehtonisesti linnassa on sekä 1500-luvun puolustuslinnojen että suurvaltakauden asuntolinnojen piirteitä. Kun rakennustyöt aloitettiin, oli todennäköisesti tarkoitus rakentaa vanhemman mallinen linna, mutta rakennustöiden ollessa pysähdyksissä rakentaminen ranskalaisten esikuvien mukaan tuli muotiin, ja linnan suunnitelmia nähtävästi muutettiin sen mukaan. 

Linnaa uudenaikaistettiin 1770-luvulla. Sinne lisättiin puutarha-arkkitehti Fredrik Magnus Piperin suunnittelma Ruotsin ensimmäinen englantilaistyylinen puutarha, joka on säilynyt alkuperäisessä kunnossa. Vuosina 1794–1800 linnan omisti suomalainen Robert Wilhelm De Geer. Vuonna 1892 markiisi Claes Ladergren hankki linnan itselleen ja uudelleenrakennutti suuria osia siitä kansallisromanttiseen tyyliin. Markiisi kuoli vuonna 1930, ja hänen testamenttinsa kautta Tyresön linna päätyi Nordiska museetille. Linnaa oli alettu restauroida jo 1800-luvun lopussa ja töitä jatkettiin museon omistukseen siirtymiseen asti.

Nykyään linnan sisustuksessa heijastuvat monet uudisrakentamiset ja 1600-luvun sisustuksesta on jäljellä vain yksi koristeltu ovi Oxenstiernan ajalta. Myös talousrakennuksia on enää jäljellä vain vähän: iso lato vuodelta 1899 paloi 1960-luvulta. Samalta ajalta olevaa tallia käytetään nykyään työpajana. Lisäksi on olemassa 1700-luvun paja ja kaksi varastoa, joista toinen on toiminut tallina.

## Lähteet

## Aiheesta muualla

* Nordiska Museet - Tyresö slott 
* Tyresö kommun
Korrespondenssi (kvanttimekaniikka)

**Korrespondenssiteorialla** viitataan kvanttimekaniikassa vaatimukseen, jonka mukaan kvanttimekaniikan tulosten tulee lähestyä klassisia tuloksia, kun tutkittavan systeemin energia kasvaa. Vaikka ehto on helppo todentaa yksinkertaisissa tapauksissa, sen tutkiminen voi olla hyvin hankalaa monimutkaisempien systeemien kohdalla.
Linda Hunt

**Lydia Susanna Hunter** (taiteilijanimeltään **Linda Hunt**, s. 2. huhtikuuta 1945 Morristown, New Jersey) on Oscar-palkittu yhdysvaltalainen näyttelijä.

Hunt teki elokuvadebyyttinsä Robert Altmanin musikaalikomediassa *[[Kippari-Kalle (elokuva)|Kippari-Kalle]]* vuonna 1980. Hän voitti Oscarin parhaasta naissivuosasta elokuvasta *[[Rakkaus veitsenterällä]]*, jossa hän näytteli kiinalais-australialaista lyhytkasvuista mieshenkilöä Billy Kwania. Tämä on ainoa kerta, kun Oscar on voitettu vastakkaista sukupuolta esittämällä.

Hunt on myös tunnettu teatterinäyttelijä. Hän on saanut kaksi Obie-palkintoa ja Tony-ehdokkuuden teatterirooleistaan.

Näyttelijäntaitojensa lisäksi Hunt tunnistetaan pienestä koostaan (1,45 metriä) sekä värikkäästä ja syvästä äänestään, jota hän on käyttänyt useissa dokumenteissa, animaatioissa ja mainoksissa. Hänen äänitöihinsä kuuluu mm. Kaarnamuorin rooli Disney-elokuvassa *[[Pocahontas (elokuva)|Pocahontas]]*, "Management" televisiosarjassa *[[Carnivàle]]* ja kertoja videopelissä *[[God of War]]*.

## Filmografiaa
* *[[Kippari-Kalle (vuoden 1980 elokuva)|Kippari-Kalle]]* (*Popeye*, 1980)
* *[[Rakkaus veitsenterällä]]* (*The Year of Living Dangerously*, 1982)
* *[[Dyyni (elokuva)|Dyyni]]* (*Dune*, 1984)
* *[[Silverado]]* (1985)
* *[[Naispaholainen]]* (*She-Devil*, 1989)
* *[[Lastentarhan kyttä]]* (*Kindergarten Cop*, 1990)
* *[[Jos katseet tappaisivat]]* (*If Looks Could Kill*, 1991)
* *[[20 taalaa]]* (*Twenty Bucks*, 1993)
* *[[Maverick (elokuva)|Maverick]]* (1994)
* *[[Prêt-à-Porter (elokuva)|Pret-a-porter]]* (*Prêt-à-Porter*, 1994)
* *[[Pocahontas (elokuva)|Pocahontas]]* (1995) (ääni)
* *[[Reliikki (elokuva)|Reliikki]]* (*The Relic*, 1997)
* *[[Sudenkorento (elokuva)|Sudenkorento]]* (*Dragonfly*, 2002)
* *[[A Lot Like Love]]* (2005)
* ** (2009–)

## Lähteet

## Aiheesta muualla
* 
*
Tukholman raatihuone

**Tukholman raatihuone** () sijaitsee Ruotsin pääkaupungin Tukholman keskustassa, Kungsholmenin kaupunginosa-alueella osoitteessa Scheelegatan 7. Rakennuksessa toimii nykyisin Tukholman käräjäoikeus.

Arkkitehti Carl Westmanin suunnittelema raatihuone on rakennettu vuosina 1909–1915. Rakennuksen arkkitehtuurissa on vaikutteita Vaasa-ajasta, ja siinä on myös yhdennäköisyyttä Vadstenan linnan kanssa. Vihkihuonetta ja kellarisalia koristavat taiteilija Filip Månssonin seinämaalaukset. Rakennusta uudistettiin Ruotsin tuomioistuinlaitoksen organisaatiouudistuksen yhteydessä vuonna 2007, jolloin molemmat sisäpihat saivat lasikaton ja niiden yhteyteen rakennettiin kahden kerroksen verran uusia toimistotiloja.

## Lähteet

## Aiheesta muualla
Stacie Orrico

**Stacie Joy Orrico** (s. 3. maaliskuuta 1986 Seattle, Washington) on yhdysvaltalainen kristillinen pop/R&B -laulaja. Hänen vanhempansa ovat kristillisiä lähetyssaarnaajia. 

## Ura musiikin parissa
Orricolla on italialaisia ja saksalaisia sukujuuria. Hän kiinnostui musiikista, erityisesti R&B:stä ja soulista, jo nuorella iällä. Hän sanoitti ensimmäisen kappaleensa 6-vuotiaana sekä opetteli soittamaan pianoa. Vaikutteita Orrico sai Ella Fitzgeraldilta, Whitney Houstonilta ja Lauryn Hilliltä.

12-vuotiaana Orrico osallistui Coloradossa järjestettävään kilpailuun, jossa haettiin uusia lahjakkuuksia. Orrico voitti ja sai levytyssopimuksen.
Debyyttialbuminsa, *Genuine*, hän julkaisi 14 vuoden ikäisenä ja se myi kultaa sekä sisälsi kaksi listaykköstä.

Orricon toinen pitkäsoitto, *Stacie Orrico*, julkaistiin vuonna 2003. Se menestyi myös Yhdysvaltojen ulkopuolella, kun hitit "*Stuck*" ja "*(There's Gotta Be) More to Life*" tekivät Orricon maailmanlaajuisesti tunnetuksi.

Kolmas albumi, *Beautiful Awakening*, julkaistiin elokuussa 2006. Levyltä oli jo etukäteen julkaistu singlet "*I'm Not Missing You*" ja "*So Simple*".

## Yksityiselämä
Heinäkuussa 2016 Orrico avioitui Isaiah Johnsonin kanssa. Pariskunnalla on yksi lapsi. 

## Palkinnot
### Dove-palkinto

## Lähteet

## Aiheesta muualla
* ''Stacie Orrico'' - virallinen kotisivu
*
Bolmen

**Bolmen** on 173 neliökilometrin laajuinen järvi Ruotsin Smålandissa Gislavedin, Hylten, Ljungbyn ja Värnamon kuntien alueella. Se on maansa järvistä kymmenenneksi suurin ja sijaitsee noin 80 kilometriä Jönköpingistä etelään.
 

Bolmenissa on useita saaria, joista suurin on Bolmsö. Järven keskisyvyys on 5,4 metriä ja suurin syvyys 36 metriä. Bolmen on 141,6 metriä meren pinnan yläpuolella.

## Lähteet
Yläislannin kieli

**Yläislannin kieli (Háfrónska)** on keinotekoinen kieli, jonka on luonut belgialainen Jozef Braekmans. Hänen tavoitteenaan oli poistaa lainasanat modernista islannin kielestä. Kielen kehittäjä kuvaa yläislannin sanastoa *"ultrapuristiseksi"* kokoelmaksi olemassa olevia islanninkielisiä sekä Braekmansin itsensä luomia neologismeja. Yläislannilla ei ole Islannissa virallista asemaa ja se on lähinnä yhteinen projekti pienelle joukolle henkilöitä, joita kutsutaan nimellä "nýyrðaskáld". Harrastajien tarkoituksena on luoda islannin muoto, jossa ei ole lainkaan ulkopuolisia vaikutteita. Kieli on saavuttanut jonkun verran huomiota ja julkisuutta Islannissa.

## Nimi ja symbolismi
Kieli nimettiin uusnorjan (nynorsk) pohjalta kehitetyn, konservatiivisen ylänorjan (høgnorsk) kielen mukaan. Kielen nimen toinen osa, *"frónska"*, on johdettu sanasta *"frón"*, joka on runoudessa Islannin nimi. Edda-runossa frón on yksi maapalloon viittaavista nimistä. Braekmans mainitsi nimen ensimmäisen kerran is.islenska-uutisryhmässä 23. marraskuuta 2003. Ennen sitä hän käytti kehittämästään kielestä nimiä *"frónska"* tai *"hyperislanti"*. 

## Ultrapurismi
Yläislannin keskeinen periaate on "málgjörhreinsun" (ultrapurismi), joka on lingvistisen purismin äärimmäisin muoto. Tämäkin termi on Braekmansin kehittämä. Termillä pyritään kuvaamaan ajatusta siitä, että kaikkea puhetta voidaan tutkia puristiselta kannalta, mukaan lukien erisnimiä, maantieteellisiä nimiä tai kemikaalien nimiä. Braekmansin mukaan ultrapurismin ensiaskeleet otti jo 1800-luvulla neologistinen ryhmä Fjölnismenn. Heidän Skírnir-julkaisussaan muun muassa erisnimet Robert Peel ja John Russell käännettiin muotoon Hróbjartur Píll ja Jón Hrísill. Myös maantieteelliset nimet käännettiin: Góðviðra (Buenos Aires), Sigurborg (Kairo) sekä Slettumannaland (Puola). Nykypäivän Islannin kielipolitiikasta poiketen yläislannin kehittäjien tärkeimpänä tavoitteena on poistaa latinismit ja germanismit kielestä.  

## Medianäkyvyys
Projekti on saanut jonkun verran huomiota Islannissa. Kieltä on käsitelty islantilaisessa lehdistössä. DV-lehdessä oli Braekmansin koko sivun haastattelu vuonna 1999. Projektia käsiteltiin lyhyesti marraskuussa 2005 Islannin television Stöð 2 -kanavalla. Islantilaisella Rás 2 -radiokanavalla on viikoittainen ohjelma, jossa esitellään epätavallisia islannin sanoja. Ohjelmassa on silloin tällöin esitelty myös yläislannin sanoja eräänlaisen arvauspelin muodossa. 

## Lähteet

## Aiheesta muualla
* Yläislannin kielikeskus.
* Yläislantia symboloivien "vuorten lasten" Internet-sivusto.
Chietin maakunta

**Chietin maakunta** () on maakunta Abruzzon alueella Keski-Italiassa.

Chietin maakunnan pinta-ala on 2&nbsp;588&nbsp;km² ja asukasluku oli 387&nbsp;120 vuoden 2017 lopussa. Chietin maakunnassa on yhteensä 104 kuntaa, ja sen pääkaupunki on Chieti. 

Chietin maakunta rajoittuu Abruzzon alueella sijaitseviin L’Aquilan ja Pescaran maakuntiin ja Molisen alueella sijaitseviin Isernian ja Campobasson maakuntiin sekä Adrianmereen.

Chieti tunnettiin jo antiikin Roomassa nimellä Teana.

## Lähteet

## Aiheesta muualla
Ravintola Kuappi

**Ravintola Kuappi** on iisalmelainen olutravintola. Guinnessin ennätysten kirjan mukaan se on maailman pienin olemassa oleva ravintola. Ravintolan pinta-ala on 8 neliömetriä ja ravintolasalin 3,6 neliötä.

Kuappi avattiin vuonna 1907 VR:n taukotuvaksi (ratavartijan mökiksi), ja on myöhemmin siirretty radan varrelta nykypaikalleen. Se tunnettiin pitkään nimellä **Korkki**. Idean isä oli Jouni Komulainen. Sisällä on baaritiski, televisio, yksi kahden hengen pöytä ja WC. A-oikeuksilla varustetussa ravintolasalissa saa olla korkeintaan kaksi asiakasta tarjoilijan lisäksi. Ulkona on myös pieni terassi. Toukokuun lopulla 2020 uutisoitiin, että koronarajoitusten vuoksi sisälle ravintolaan sai alkukesällä 2020 mennä vain yksi asiakas. Terassilla sai lisäksi olla kaksi asiakasta, koska terassialueet oli vapautettu asiakasmäärärajoituksista.

## Lähteet
* *Guinness- suuri ennätyskirja 1994*

### Viitteet

## Aiheesta muualla
*vaunut.org: Kuva ravintolasta
*Kuapin viralliset sivut Ravintola Olutmestarin yhteydessä
*Kuappi. Iisalmi, Finland. The smallest restaurant in the world.  (atlasobscura.com)
Sassari

**Sassari** on kaupunki Sassarin maakunnassa Italiassa, Sardinian saaren pohjoisosassa. Se on väkiluvultaan Sardinian toiseksi suurin kaupunki ja yksi saaren vanhimmista. Kaupungissa on vajaat 130&nbsp;000 asukasta ja sen pinta-ala on 547 neliökilometriä.

## Historiaa
Sassarin perustivat todennäköisesti aikaisella keskiajalla roomalaisen *Turris Lybisonis* -satamakaupungin (nykyinen Porto Torres) asukkaat, jotka hakivat suojaa sisämaasta saraseenien hyökkäyksiltä. Vanhin maininta *Tathari*-nimisestä kylästä on vuodelta 1113. 

Kaupungin tärkeimpiä nähtävyyksiä ovat vanhankaupungin ja sen muurien jäänteiden lisäksi Sassarin tuomiokirkko, vuonna 1606 rakennettu *Fontana del Rosello* -suihkulähde, aikaista gotiikkaa edustava *Santa Maria di Bètlemin* kirkko 1200-luvulta, *San Pietro in Silkin* kirkko ja herttuan palatsi, nykyinen kaupungintalo. Sassarin pääkatu on *Corso Vittorio Emanuele*, joka kulkee vanhankaupungin läpi. Kaupungissa on Sardinian vanhin, vuonna 1562 perustettu yliopisto, joka on tunnettu erityisesti oikeustieteellisestä opetuksestaan. 

## Lähteet

## Aiheesta muualla

*Sassarin kaupunki
Rakkaus veitsenterällä

**Rakkaus veitsenterällä** (*The Year of Living Dangerously*) on Peter Weirin ohjaama australialainen elokuva, joka perustuu Christopher Kochin romaaniin. Elokuvakäsikirjoituksen muokkasivat Weir, Koch ja David Williamson.

## Tarina
Elokuva kertoo monimutkaisen psykologisen juonen, joka tapahtuu Indonesiassa presidentti Sukarnon vallastasyöksemisen aikaan. Se seuraa joukkoa maastakarkotettuja toimittajia Indonesian vallankaappausyrityksen aikana 30. syyskuuta 1965 ja sitä ennen. Elokuva oli kielletty Indonesiassa aina vuoteen 1999.

Mel Gibson esittää elokuvassa australialaista toimittajaa, Sigourney Weaver Britannian lähetystön virkamiestä ja Linda Hunt Gibsonin paikallista yhteyshenkilöä, miespuolista valokuvaajaa.

## Palkintoja
Hunt voitti roolisuorituksestaan Oscarin parhaasta naissivuosasta ja oli ehdolla Golden Globen saajaksi. Hän on ainoa Oscar-voittaja, joka on saanut palkinnon näyttelemällä vastakkaista sukupuolta. Australian elokuvainstituutin vuosittaisessa AFI-palkintogaalassa *Rakkaus veitsenterällä* oli ehdolla 13 palkintokategoriassa, mutta voitti niistä vain yhden, kun Huntille myönnettiin palkinto parhaasta naissivuosasta.

## Näyttelijät

Lähde: 

## Vastaanotto ja myöhempi arvostus
*Chicago Sun-Timesin* Roger Ebert antoi ensi-iltakritiikissään elokuvalle täydet neljä tähteä ja piti sitä uskottavuudessaan yhtenä onnistuneimmista eksoottiseen tapahtumapaikkaan sijoittuvista elokuvista. Hän kehui etenkin Linda Huntin mutta myös Gibsonin ja Sigourney Weaverin roolitöitä.

Aikalaiskritiikki Suomessa oli melko nihkeää. Kymmenestä suomalaisesta ensi-iltakriitikosta yksi antoi elokuvalle kolme tähteä, viisi arvostelijaa kaksi tähteä ja kolme yhden tähden, keskiarvona 1,78 tähteä neljästä. Televisioesityksen alla kesällä 1996 Pertti Avola harmitteli Weirin ohjausjäljen muuttuneen elokuvan aikoihin jo hollywoodmaisen siloitelluksi. Mel Gibsonilla ei vielä ole pahoja tähtimaneereja, mutta hän ei silti oikein vakuuttanut Avolaa pääosassa. Elokuvan loppu vesittyy kriitikon mielestä keskittyessään Gibsonin ja Weaverin hahmojen romanssiin.

*[[The New York Times]]in* kriitikot valitsivat elokuvan vuonna 2004 yhdeksi kaikkien aikojen tuhannesta parhaasta maailmassa.

## Lähteet

## Aiheesta muualla
* 
* 
*
André Comte-Sponville

**André Comte-Sponville** (s. 1952 Pariisi) on ranskalainen filosofi. Hän on opiskellut École Normale Supérieuressa. Comte-Sponville on toimittanut akateemisia julkaisuja ja julkaissut useita tutkimuksia. Laajemman yleisön tietoisuuteen hän tuli vuonna 1995 ilmestyneellä teoksella *[[Pieni kirja suurista hyveistä]]*, joka sai Ranskan Akatemian La Bruyère -palkinnon ja on käännetty lukuisille kielille. 

Comte-Sponville on isännöinyt filosofian konferensseja Pariisin Panthéon-Sorbonnen yliopistossa. Hän on belgialaisen Mons-Hainautin yliopiston kunniatohtori.

## Teokset
* *Traité du désespoir et de la béatitude* (kaksi osaa, 1984–1988)
* *Une éducation philosophique* (1989)
* *L’amour la solitude* (1992)
* *Valeur et Vérité (Etudes cyniques)* (1995)
* *Petit Traité des Grandes Vertus* (1995, suom. )
* *Impromptus* (1996)
* *La sagesse des Modernes* (1998, yhdessä Luc Ferryn kanssa)
* *L’être temps* (1999)
* *Présentation de la philosophie* (2000)
* *Le capitalisme est-il moral?* (2004)
* *L’esprit de l’athéisme* (2006, engl. *The Book of Atheist Spirituality*. Translated by Nancy Houston. New York & London: Bantam, 2009. .)
* *Le miel et l’absinthe. Poésie et philosophie chez Lucrèce* (2008)
* *Le tragique de la décision médicale. La mort d'un enfant ou la naissance de l’absurde with Denis Devictor* (2008)

## Lähteet
Storsjön

**Storsjön** on Ruotsin viidenneksi suurin järvi. Se sijaitsee Jämtlandissa ja on suurimmalta syvyydeltään 74 metriä. Järven pinta-ala on 464 neliökilometriä.

Storsjön suurin saari on Frösön. Järven itäisellä rannikolla sijaitsee Östersund. Järvessä on tehty väitettyjä havaintoja Loch Nessin hirviön kaltaisesta olennosta, jota kutsutaan nimillä Storsie ja Storsjöodjuret. Siitä ei kuitenkaan ole saatu todisteita.
Tartu mikkiin

**Tartu mikkiin** oli vuosina 2006–2015 Yle TV2 -kanavalla esitetty musiikkiviihdeohjelma, jonka tuotti yhteistyössä FremantleMedia Finland ja Yle Viihde. Ohjelmaa esitettiin perjantai-iltaisin klo 21 alkaen. Ohjelma perustuu tanskalaiseen "Grib Mikrofonen" -formaattiin, jossa laulajavieraat arvailevat ja esittävät lauluja inserttien perusteella. Niissä kuullaan tunnetuista kappaleista pelkkä laulu tavallisten suomalaisten ihmisten esittäminä, joita kuvataan eri paikoissa ympäri Suomea. Inserttien laulajat saavat musiikin karaokelevyltä kuulokkeisiin ja näkevät sanat edessään ruudulta. Osa laulajista kutsutaan myös vieraiksi studioyleisöön. Suomalaisen formaatin ensimmäinen osa esitettiin 1. syyskuuta 2006.

Ohjelmaa juonsi Sami Hintsanen. Houseyhtyeessä soittivat Teemu Broman (basso), Saku Mattila (kitara), Okke Komulainen (koskettimet) ja Tomi Hyttinen (rummut) sekä Eeva Kontu (piano, saksofoni, huilu), joka toimi myös kapellimestarina. 

Vuosina 2006-2012 ohjelman alkuperäisessä bändissä soittivat Mikko Mäkinen (koskettimet, kapellimestari), Ville Nurmi (kitara), Anssi Växby (basso) ja Risto Niinikoski (rummut).

Ohjelma on palkittu Kultaisella Venlalla 2011.

Lokakuussa 2014 ilmoitettiin että ohjelma päättyy tammikuussa 2015.  Ohjelman viimeinen lähetys esitettiin 2. tammikuuta 2015. 

## Lähteet

## Aiheesta muualla
* Tartu Mikkiin -ohjelman kotisivu.
*
Márkos Kyprianoú

**Márkos Kyprianoú** (, s. 22. tammikuuta 1960 Limassol) on kyproslainen poliitikko, joka toimi vuosina 2008–2011 maansa ulkoministerinä. Ennen ulkoministeriyttä hän toimi Euroopan unionin komission jäsenenä. Hänen isänsä Spýros Kyprianoú toimi Kyproksen presidenttinä.

Kyprianoú opiskeli Ateenan yliopiston oikeustieteellisessä tiedekunnassa oikeustiedettä ja suoritti oikeustieteen ylemmän korkeakoulututkinnan Cambridgen yliopiston Trinity Collegessa. Siellä hän erikoistui kansainväliseen oikeuteen ja vero-oikeuteen. Kyprianoú jatkoi opiskelua oikeustieteellissä tiedekunnassa Harvardin yliopistossa ja suoritti oikeustieteen kandidaatin tutkinnon yhtiö- ja vero-oikeuteen erikoistuen.

Sen jälkeen Kyprianoú toimi harjoittelijana ihmisoikeuksien johtokomiteassa Euroopan neuvostossa ja oli Cambridgen yliopistossa kansainvälisen oikeuden tutkijana. Hän toimii Yhdysvaltojen asianajajaliiton ulkojäsenenä sekä Kyproksen Punaisen Ristin, Harvardin yliopiston oikeustieteellisen tiedekunnan Euroopan tiedekuntajärjestön ja kansainvälisen asianajajaliiton jäsenenä.

Hän oli Nikosian kaupunginvaltuutettuna 1986–1991 ja ollut demokraattisen puolueen keskuskomitean jäsenenä vuodesta 1986 lähtien. Lisäksi hän on ollut puolueen poliittisen komitean jäsen vuodesta 1990 ja toiminut saman puolueen toimeenpanevan elimen jäsenenä 1993–1998 ja 2001.

Hänet valittiin edustajainhuoneeseen demokraattisen puolueen ehdokkaana vuonna 1991 parlamenttivaaleissa ja uudestaan vuonna 1996. Kyprianoú valittiin kolmannen kerran vuonna 2001 ja hoiti tehtäviään kunnes erosi ja otti vastaan valtiovarainministerin paikan. Kyprianoú oli edustajainhuoneen valtiovarain- ja talousarviovaliokunnan puheenjohtaja vuosina 1999–2003.

Valtiovarainministerin virkaa Kyprianoú hoiti maaliskuusta 2003 vuoden 2004 huhtikuuhun asti, minkä jälkeen hän aloitti Euroopan komission jäsenenä 1. toukokuuta 2004. Aluksi hän oli Prodin komissiossa komission rahoituksen suunnittelusta ja talousarviosta vastaava komissaari. 22. marraskuuta samana vuonna hän aloitti Barroson komissiossa vastuualueenaan terveys- ja kuluttajansuoja-asiat. 1. tammikuuta 2007 kuluttajansuoja-asiat siirtyivät Bulgarian komissaarille Meglena Kunevalle.

Kyprianoú oli Euroopan komission jäsen maaliskuuhun 2008 asti, jolloin hän aloitti maansa ulkoministerinä. Androúlla Vasileíou seurasi häntä Euroopan komission terveyskomissaarina. 

## Lähteet
* Márkos Kyprianoún viralliset kotisivut
Masurkka

**Masurkka** on puolalaisperäinen kansantanssi, jonka tahtilaji on 3/4. Nimensä masurkka on saanut puolalaisen Masovian alueen mukaan, josta on myös johdettu Masurian alueen nimi. Tavallisimmassa versiossa vuorottelevat eteenpäin liikkuva potkumasurkka ja polkkaa muistuttava pyörivä *polkkamasurkka* tai *vanha valssi* eli juoksuvalssi, jota sanotaan myös valssimasurkaksi. Masurkka on yksi Suomen vanhimmista paritansseista, jota on tanssittu ainakin 1800-luvulta alkaen. 

## Masurkan askelikko

Masurkan askelikko on polkkaa helpompi, ja usein polkkaa opeteltaessa harjoitellaankin ensin masurkkaa (polkkamasurkkaa). Masurkan askel on rauhallinen. Polkkamasurkan askel on sama kuin polkan, mutta eri rytmissä: polkassa on tahtia kohti neljä iskua, masurkassa vain kolme. 

Alkuasento on vierekkäin, käsikädessä, kädet hartioiden korkeudella. Kun ajattelee masurkkasäveltä neljäsäkeisenä, 
#*ensimmäisellä säkeellä* tanssitaan potkumasurkkaa (kolme potkua) eteenpäin, mies pysyy vasemmalla ja nainen oikealla puolella. Säkeen lopussa vaihdetaan paikkoja kolmella juoksuaskeleella, mies liikkuu naisen takaa. 
#*Toisella säkeellä* tanssitaan sama kuvio, mutta eri puolella. Säkeen lopussa vaihdetaan jälleen paikkoja juoksuaskelin ja
#*kolmannella säkeellä* tanssitaan polkkamasurkkaa myötäpäivään pyörien. 
#*Neljännellä säkeellä* voidaan jatkaa pyörintää myötäpäivään tai vaihtaa pyörintäsuuntaa.

## Lähteet
* Suomen tanssipalvelimen masurkkasivu 
* Milad, Koskivaara: PariTanssien tanssitalokirja, Suomen Nuorisoseurojen Liitto ry
Ludwig

**Ludwig** voi tarkoittaa seuraavia:

* Ludwig, etunimi
* Ludwig, sukunimenä:
** Alexander Ludwig (s. 1992), kanadalainen näyttelijä
** Cecilie Uttrup Ludwig (s. 1995), tanskalainen maantiepyöräilijä
** Christa Ludwig (1928–2021), saksalainen ooppera- ja lied-laulaja
** Daniel Ludwig (1897–1992), yhdysvaltalainen laivanvarustaja ja miljardööri
** Craig Ludwig (s. 1961), yhdysvaltalainen jääkiekkoilija
** Emil Ludwig (1881–1948), saksalainen toimittaja ja kirjailija
** Erich Ludwig (1879–1954), saksalainen rugbynpelaaja
** Florian Ludwig, saksalainen kapellimestari
** Jens Ludwig (s. 1977), saksalainen kitaristi
** Johannes Ludwig (s. 1986), saksalainen ohjaskelkkailija, olympiavoittaja ja maailmanmestari
** Klaus Ludwig (s. 1949), saksalainen autourheilija
** Max Ludwig (1896–1957), saksalainen rattikelkkailija
** Olaf Ludwig (s. 1960), saksalainen pyöräilijä
** Otto Ludwig (1813–1865), saksalainen kirjailija
** Richard Ludwig (1877–1946), saksalainen rugbynpelaaja
* *[[Ludwig – Requiem für einen jungfräulichen König]]*, Hans-Jürgen Syberbergin ohjaama elokuva vuodelta 1972
* *[[Ludwig II]]* (*Ludwig*), Luchino Viscontin ohjaama elokuva vuodelta 1973
* Ludwig-Musser, rumpuvalmistaja.

## Katso myös

* Ludvig, etunimi
James L. Brooks

**James Lawrence Brooks** (s. 9. toukokuuta 1940 Brooklyn, New York) on yhdysvaltalainen tuottaja, käsikirjoittaja ja elokuvaohjaaja. Hän on tuottanut useita televisiosarjoja, kuten *[[Simpsonit]]*, ja elokuvia, kuten *[[Hellyyden ehdoilla]]*, josta hän sai kolme Oscar-palkintoa.

Brooks aloitti televisiouransa vuonna 1964 CBS:n uutistekstien kirjoittajana. Hän oli ollut vähän aikaa ABC:llä, kun Grant Tinker ja sen jälkeen Brooks ja Burns kehittelivät muitakin sarjoja: *[[Rhoda]]*, *[[Taxi (televisiosarja)|Taxi]]* ja *[[Lou Grant]]*.

Brooks alkoi 1978 työskennellä myös elokuvien parissa. Hän oli tuottamassa ja käsikirjoittamassa elokuvaa *[[Yritetään yhdessä, aloitetaan alusta]]*. Brooksin ensimmäinen ohjaustyö oli *Hellyyden ehdoilla*, josta hän sai kolme Oscaria: parhaan elokuvan (tuottajana), parhaan ohjauksen ja parhaan alkuperäisen käsikirjoituksen palkinnon. Brooks on ollut ehdolla yhteensä kahdeksaan Oscariin. Lisäksi hän on saanut 17 Emmy-palkintoa tuottajana ja käsikirjoittajana sekä yhden Golden Globen.

Brooks perusti 1984 tuotantoyhtiö Gracie Filmsin. Yhtiö on tuottanut televisiosarjoja, esimerkiksi *[[The Tracey Ullman Show]]*, Simpsonit, ja *[[The Critic]]* ja elokuvia, esimerkiksi *[[Jerry Maguire – elämä on peliä]]* ja *[[Elämä on ihanaa]]*.

## Filmografiaa
* Yritetään yhdessä, aloitetaan alusta (*Starting Over*, 1979) (tuottaja, käsikirjoittaja)
* Hellyyden ehdoilla (*Terms of Endearment*, 1983) (tuottaja, käsikirjoittaja, ohjaaja)
* Broadcast News – suora lähetys (*Broadcast News*, 1987) (tuottaja, käsikirjoittaja, ohjaaja)
* Big – isoksi yhdessä yössä (*Big*, 1988) (tuottaja)
* Loistokaveri (*Say Anything...*, 1989) (tuotannonjohtaja)
* Ruusujen sota (*The War of the Roses*, 1989) (tuottaja)
* Ihan mitä vain (*I'll Do Anything*, 1994) (tuottaja, käsikirjoittaja, ohjaaja)
* Lurjukset (*Bottle Rocket*, 1996) (tuotannonjohtaja)
* Jerry Maguire – elämä on peliä (*Jerry Maguire*, 1996) (tuottaja)
* Elämä on ihanaa (*As Good as It Gets*, 1997) (tuottaja, käsikirjoittaja, ohjaaja)
* Miehet elämässäni (*Riding in Cars with Boys*, 2001) (tuottaja)
* Spanglish – käännöskukkasia (*Spanglish*, 2004) (tuottaja)
* The Simpsons Movie (2007) (tuottaja)

## Lähteet

## Aiheesta muualla

* }}
* The Museum of Broadcast Communications: James L. Brooks
Ujung Kulonin kansallispuisto

**Ujung Kulonin kansallispuisto** sijaitsee Indonesiassa Jaavan saaren länsikärjessä, Sundasalmella. Alueeseen kuuluu valtamereen työntyvä niemimaa ja Krakataun tulivuoren kraatteriin syntynyt saaristo sekä joukko muita pieniä saaria. Kansallispuiston pinta-ala on 1206 neliökilometriä, josta 443 neliökilometriä on merialuetta. Puistoon kuuluva niemimaa oli ihmisten asuttamaa vuoden 1883 tulivuorenpurkaukseen asti. Krakataun purkauduttua kylät tuhoutuivat. Ihmiset, jotka eivät menehtyneet tulivuorenpurkauksen seurauksena, jättivät asuinpaikkansa ja viidakko valtasi alueen.

Kansallispuiston alueella elää suurin osa maailman jäljellä olevista jaavansarvikuonoista – 40–60 yksilöä. Puistossa on myös bantengeja ja harvinaisia apinalajeja. Viimeinen jaavantiikeri nähtiin alueella 1950-luvulla. Meren puolella on koralliriuttoja ja dugongeja eli merilehmiä. Ujung Kulonin kansallispuisto perustettiin vuonna 1980 ja vuonna 1991 siitä tuli UNESCOn maailmanperintökohde.

## Lähteet